31978D0078
L 025/58
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 23 декември 1977 година
относно някои подробни правила за прилагането на Директива 64/432/ЕИО по отношение на шапа
(78/78/ЕИО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като взе предвид Директива 64/432/ЕИО на Съвета от 26 юни 1964 г. относно проблеми, свързани със здравето на животните, които засягат вътрешната търговия на Общността с говеда и свине (1), последно изменена с Директива 77/98/ЕИО (2),
и по-специално член 4б, първия и втория параграфи от нея,
като има предвид, че член 4б, за да не се наруши вече достигнатото санитарно ниво от някои държави-членки, разрешава на тези, в които съществуват определени условия и които, в частност, не допускат ваксинирани животни на територията си в продължение на период, който следва да се определи от Постоянния ветеринарен комитет, да поставят специални санитарни условия за въвеждане на животни на територията си;
като има предвид, че животните, родени след началото на този период, предлагат, що се отнася до шапа, максималните гаранции, особено за държавите-членки, които са свободни от това заболяване и които не позволяват ваксинация на територията си;
като има предвид, че посоченият по-горе период трябва да предлага достатъчно санитарни гаранции; като има предвид, че период от една година може да се счита за достатъчен;
като има предвид, че предвидените в настоящото решение мерки са в съответствие със становището на Постоянния ветеринарен комитет,
ПРИЕ НАСТОЯЩОТО РЕШЕНИЕ:
Член 1
Периодът, определен в член 4б, първи параграф от Директива 64/432/ЕИО, по време на който държавите-членки повече не разрешават официално ваксинация срещу шап на територията си, е една година.
Член 2
Животни, родени след посочения в член 1 период, могат да бъдат търгувани в рамките на Общността при спазване на условията, определени в член 4б, буква А, точка 1 от посочената директива.
Член 3
Адресати на настоящото решение са държавите-членки.
Съставено в Брюксел на 23 декември 1977 година.